**Tennesin kalliopiirrokset** sijaitsevat *Tennesin* kylässä Balsfjordin kunnassa noin 10 kilometriä *Storsteinnesista* pohjoiseen Tromssan läänissä Norjassa. Kalliopiirroksia on löydetty kolmesta kuvakentästä ja ne ajoitetaan 4600−2600 eaa. eli kivikaudelle. Ne ovat paikallisen pyyntiväestön tekemiä.

Kalliopiirrokset
----------------

**Kirely**: Kuvapeneelissa on useita kuvioita, jotka on havaitsemisen parantamiseksi maalattu punaisella.
Kalliopiirrokset, joita on yhteensä noin 60, ovat jakaantuneet kolmeen kuvakenttään: *Bukkhammaren*, *Gråbergan* ja *Kirkely* (J-M Gjerde mainitsee neljännen kuvakentän ). Piirtämisaikana kalliot olivat ilmeisesti merenrantaa, mutta nykyään ne sijaitsevat noin 20 metriä merenpinnan yläpuolella. Tämä on seurausta Pohjois-Norjassa vallitsevasta jääkauden jälkeisestä maankohoamisesta.

### Bukkhammaren

Vanhimmat kuviot, jotka on ajoitettu 4 600 eaa. löytyvät Bukkhammarenilta. Kuvakentässä on vain kuusi kuviota, joista viisi esittää hirveä. Hirvet katsovat kaikki vasemmalle ja suurin niistä on 1,1 metriä pitkä. Kuudetta kuviota ei ole vielä tunnistettu.

### Kirkely

Kirkelyn kuvakentässä on 40 kuviota, jotka ajoitetaan 2 700 eaa. jotka esittävät sekä meren että maan eläimiä, mikä on Norjassa harvinaista. Kuvioista 13 esittävät pyöriäisiä, 14 hirviä tai peuroja, yksi käärmettä ja kaksi venekuntaa, joissa on ihmisiä. Yksi uhrikuppi lienee maanviljelijän tekemä. Suurin kuvio on peura, jonka pituus on 1,2 metriä.

Erikoisuutena on mainittava peura, joka on piirretty uimaan vedessä. Kuvakenttä onkin ollut osittain meren tuoman rantahiekan peitossa. Kentän alemmat kuviot ovat saattaneet olla meriveden huuhtomia, koska niissä on huomattu aallokon aiheuttamaa eroosiota. Kentän ylemmissä kuvioissa ei eroosiota ole havaittu.

### Gråbergan

**Gråbergan**: Kuviot sijaitsevat pyöreähkön silokallion laella.
Nuorimmassa kuvakentässä on 19 kuviota, jotka ajoitetaan 2 600 eaa. Kuvakentässä on kaksi ihmishahmoa ja 17 eläinkuviota, jotka ovat alle 20 senttimetriä. Eläimet on sijoitettu kuvakenttään niin, että metsäeläimet ovat kauempana merestä ja vaeltelevat eläimet lähellä merta. Kuvastossa esiintyy karhu, hirvi ja peura.

Sijainti
--------

Balsfjordin kirkolta lähtee polku piirroksille.
Tennesiin pääsee vain autolla, jolla kuluu noin puoli tuntia E8- ja E6-teiden risteyksestä tai kaksi tuntia Tromsøstä. Balsfjordin kirkko toimii piirroksille vievän 2,5 kilometrisen polun lähtöpaikkana.

Tutkimukset
-----------

Tennesin kalliopiirrokset olivat Norjassa, ja yleensäkin Skandinaviassa, enimmäiset löydetyt kalliopiirrokset, jotka olivat metsästystä harjoittavien ryhmien tekemiä. Niistä ilmoitti professori Martin Vahl Kööpenhaminan yliopistosta matkaltaan vuonna 1794. Piirrokset kuitenkin unohtuivat vuoteen 1913 asti, jolloin Kööpenhaminan yliopiston työntekijä huomasi asian Vahlin jälkeensä jättämistä papereista. Tuolloin kalliopiirrokset alkoivat kiinnostaa tieteentekijöitä, ja kuultuaan asiasta Gustaf Hallström matkusti Balsfjordiin dokumentoimaan piirrokset. Paikalliset asukkaat ohjasivat Hallströmin *Bukkhammarenin* kuvakentälle, jonka Vahl oli aikaisemmin löytänyt. Kuviot dokumentoitiin ja muutaman sadan metrin päässä *Gråberganissa* he löysivät lisää kuvioita.

Vuonna 1938 papin vaimo näytti Balsfjordin pappilassa ompeluseurojen yhteydessä kuvia löydetyistä piirroksista. Naapuri Tordis Larsen innostui piirroksista niin, että etsi ja löysi omalta maatilaltaan vielä *Kirkelyn* kuvakentän.

Lähteet
-------

* Ottar Grepstad & Kirsti Mathilde Thorheim & Guri Dahl: Fotefar mot Nord (Arkistoitu – Internet Archive), Forlaget Press og landsdelsutvalget for Nord-Norge og Nord-Trondelag, 2003, (norjaksi)
* Hauge, Arild: Helleristningsguide - Bilder I Berg I Norden, (norjaksi)
* Gjerde, Jan Magne: *Rock Art and Landscapes: Studies of Stone Age rock art from Northern Fennoscandia*, s. 322-347. (väitös). Tromsö, Norway: University of Tromsö, 2010. Studies of Stone Age rock art from Northern Fennoscandia (pdf) (viitattu 2.7.2012). (englanniksi)

### Viitteet

1. 1 2 3  *Rock Carvings in Tennes: The Discovery* (My Little Norway)
2. ↑  Gjerde, Jan Magne: Rock Art and Landscapes, s.401, 2010
3. ↑  Gjerde, Jan Magne: Rock Art and Landscapes, s.220, 2010
4. ↑  Gjerde, Jan Magne: Rock Art and Landscapes, s.402, 2010
5. ↑  *Balsfjord Kirke* (Architecture guide to Norway)
6. 1 2  Gjerde, Jan Magne: Rock Art and Landscapes, s.24, 2010
7. ↑  *Bergkunst* (Riksantikvaren)**Norwegian**
8. ↑  *Gustaf Hallströms fotografisamling* (Forskningsarkivet)**Norwegian**

Kirjallisuutta
--------------

* Boyle, Andrew J.: *Solskip og stjerneguder*, Fredrikstad: forlaget Opphav, ISBN 978-82-997845-0-4, 2008, (norjaksi)
* Simonsen, Povl: *Sydskandinaviske Helleristningar I Nord-Norge*, Universitetesforlaget, Tromsø-Oslo-Bergen, 1973, (norjaksi)
* Gjerde, Jan Magne: *Ved en gård i Balsfjorden fins en helle, hvorpå adskillelige figurer er inngravet* - En presentasjon av helleristningene ved Tennes. 2010, (norjaksi)

Aiheesta muualla
----------------

* Luukkonen, Ismo: Kirkely (Arkistoitu – Internet Archive), valokuvia
* Oyeblikk: Helleristningene på Tennes i Balsfjorden[vanhentunut linkki], valokuvia
* Digitalt fortalt: Professoren, sognepresten og bukken på Bukkhammaren , video

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Rock carvings at Tennes